
**NÁVRHY A PRIPOMIENKY K PROJEKTU DOPRAVNÉHO ZNAČENIA ULÍC OBRANCOV MIERU A TOLSTÉHO**

Mestská časť Košice-Sever pripravila v spolupráci s mestom Košice projekt dopravného riešenia pre ulicu Obrancov mieru, ktorý vám predkladáme na pripomienkovanie.

V 1. etape projektu máme záujem vytvoriť oficiálne parkovacie miesta pre obyvateľov bez zásahov do zelene zjednosmernením premávky na ulici Obrancov mieru a Tolstého čím chceme zároveň zvýšiť bezpečnosť pre deti pred školskými zariadeniami a rozšíriť možnosti alternatívnej dopravy pre cyklistov.

Postupne plánovaným vyznačením parkovacích miest na území mestskej časti pracujeme na zavedení **rezidentského parkovania**, ktoré zvýhodní vás obyvateľov pred návštevníkmi.




**Zjednosmernenie** ulice Obrancov mieru je naplánované od výjazdu z parkoviska na ulici Obrancov mieru 2 v smere na Národnú triedu a tiež aj   
na Tolstého ulici v smere od ulice Obrancov mieru k Tomášikovej ulici.

**Výhody pre obyvateľov:**

* pribudne **19** nových oficiálnych pozdĺžnych parkovacích miest pred obytným domom na ulici Obrancov mieru č. 4 až č. 14,
* pribudne **25** nových oficiálnych parkovacích miest pred školskými zariadeniami na ulici Obrancov mieru 16 až 20,
* pribudne **47** parkovacích miest na Tolstého ulici podľa predpisov.



Všetky nové a plnohodnotné parkovacie miesta vzniknú na aktuálne spevnených plochách bez zásahov do okolitých zelených plôch.



Zjednosmernením premávky motorových vozidiel dôjde k zníženiu intenzity dopravy, **čím chceme zvýšiť** **bezpečnosť pre deti** na ulici Obrancov mieru   
pred školskými zariadeniami. **V tejto časti pribudne druhá školská zóna   
na našom Severe.**



Rovnako plánujeme na ulici Obrancov mieru vytvoriť samostatný **cyklopás**, po ktorom budú môcť jazdiť cyklisti v smere od Národnej triedy ku Komenského ulici.

**Ide o 1. etapu riešenia dopravy v tejto lokalite**po prerokovaní s obyvateľmi a zapracovaní vhodných návrhov, požiadame o stanovisko Krajský dopravný inšpektorát PZ SR.

Svoje návrhy a pripomienky k návrhu projektu a tiež k jeho ďalším pripravovaným etapám nám posielajte **e-mailom na adresu kancelariastarostu@kosicesever.sk** **do 4.2.2024.**

**Ing. František Ténai, MBA** starosta